Restaurante wil binne 7 dae drank bedien(Foto: Danielle Rice/Unsplash) Die Restaurantvereniging van Suid-Afrika (Rasa) het die regering sewe dae gegee om die bediening van alkohol saam met etes toe te laat, of om geldige redes te verskaf vir sy besluit om dit nié te doen nie. Restaurante mag van vandag (29 Junie), na ŉ drie maande lange verbod weens die Covid-19-pandemie, weer hul deure vir aansit-etes open. Die heropening gaan gepaard met streng gesondheidsmaatreëls wat restaurateurs, van wie talle nou al geruime tyd sonder inkomste sit, reeds duisende rande uit die sak gejaag het. “Weens die huidige omstandighede, ekonomies en maatskaplik, is dit ŉ opdraande stryd vir restaurateurs om klante te lok. Die verbod op die verkoop van alkohol saam met etes vra hulle om dié stryd met een hand agter die rug te stry. “Suid-Afrikaners het ŉ kultuur van drink saam met etes en deur dit nie toe te laat nie, doen die departement mee aan die inploffing van die bedryf. Dit gaan ŉ domino-uitwerking op talle ander sektore en die Suid-Afrikaanse ekonomie in die geheel hê,” het Ashton Naidoo, Rasa se regsverteenwoordiger, in ŉ brief aan die minister van handel en nywerheid gesê. Ebrahim Patel is as minister in dié portefeulje verantwoordelik vir die besluit om nie die bediening van alkohol tydens etes toe te laat nie. Rasa sê die afsonderingstydperk het ŉ katastrofiese uitwerking op die ekonomie gehad en die restaurant- en gasvryheidsbedryf is een van die sektore wat die swaarste getref is. Die vereniging sê ten spyte van sy verliese het die bedryf tot dusver aan alle regulasies voldoen, maar die voortgesette verwerping van sy pleidooie het hom nou tot op breekpunt gedryf. Verskeie restaurante het reeds aangedui dat hulle nie gaan heropen nie, omdat dit sonder die verkoop van alkohol bloot nie finansieel sin maak nie. “Dit is ook onsinnig om die verkoop van alkohol vir wegneemdoeleindes toe te laat, maar nie vir gebruik op die perseel nie. Dit beteken mense kan in ŉ voertuig klim, ŉ wegneemete- of drankie koop en wegry terwyl hulle albei nuttig,” skryf Naidoo in die brief. Rasa se regspan sê dié restaurante wat alkohol wil verkoop het geldige dranklisensies wat in die eerste plek nie maklik of goedkoop is om te bekom nie. “Die lisensies is in dié stadium wesenlik nutteloos omdat dit ŉ restaurant in ŉ bottelstoor omskep wat nie voordelig vir die ekonomie of ons klante is nie.” Volgens Naidoo is die besluit om nie die bediening van alkohol saam met etes toe te laat nie administratief van aard en dat Rasa dus geregtig is op daarop om van geldige redes vir die besluit voorsien te word.